Title: ระเบียบกรมพัฒนาฝีมือแรงงาน ว่าด้วยการอุทธรณ์คำสั่งพักใช้หรือคำสั่งเพิกถอนใบอนุญาตดำเนินการทดสอบฝีมือคนหางาน พ.ศ.2540

ระเบียบกรมพัฒนาฝีมือแรงงาน

ระเบียบกรมพัฒนาฝีมือแรงงาน
ว่าด้วยการอุทธรณ์คำสั่งพักใช้หรือคำสั่งเพิกถอนใบอนุญาต
ดำเนินการทดสอบฝีมือคนหางาน
พ.ศ. ๒๕๔๐[๑]

อาศัยอำนาจตามความในมาตรา ๗๒ ทวิ และมาตรา ๗๒
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ. ๒๕๓๗
ประกอบกับ ข้อ ๙
แห่งระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒
อธิบดีกรมพัฒนาฝีมือแรงงานจึงออกระเบียบกำหนดขั้นตอนและระยะเวลาปฏิบัติราชการสำหรับการอุทธรณ์คำสั่งพักใช้หรือคำสั่งเพิกถอนใบอนุญาตดำเนินการทดสอบฝีมือคนหางานไว้ดังต่อไปนี้

ข้อ ๑ 
ระเบียบนี้เรียกว่า ระเบียบกรมพัฒนาฝีมือแรงงานว่าด้วยการอุทธรณ์การอุทธรณ์คำสั่งพักใช้หรือคำสั่งเพิกถอนใบอนุญาตดำเนินการทดสอบฝีมือคนหางาน
พ.ศ. ๒๕๔๐

ข้อ ๒ 
ระเบียบนี้ให้ใช้บังคับตั้งแต่วันที่ ๑๓ มกราคม พ.ศ. ๒๕๔๐ เป็นต้นไป

ข้อ ๓ 
ให้ยกเลิกระเบียบกรมพัฒนาฝีมือแรงงานว่าด้วยการอุทธรณ์คำสั่งพักใช้หรือคำสั่งเพิกถอนใบอนุญาตดำเนินการทดสอบฝีมือคนหางาน
พ.ศ. ๒๕๓๙ ลงวันที่ ๑๕ กรกฎาคม พ.ศ. ๒๕๓๙

ข้อ ๔ 
ผู้ขอรับอนุญาตดำเนินการทดสอบฝีมือคนหางานซึ่งถูกสั่งพักใช้หรือถูกสั่งเพิกถอนใบอนุญาตดำเนินการทดสอบฝีมือคนหางานที่ประสงค์จะอุทธรณ์ต่อรัฐมนตรีว่าการกระทรวงแรงงานและสวัสดิการสังคม
ให้ยื่นอุทธรณ์พร้อมด้วยหลักฐานเอกสารดังต่อไปนี้
(๑) ภาพถ่ายบัตรประจำตัวประชาชนของผู้ยื่นอุทธรณ์
(๒) สำเนาหรือภาพถ่ายใบอนุญาตดำเนินการทดสอบฝีมือคนหางาน
(๓)
สำเนาคำสั่งพักใช้หรือสำเนาคำสั่งเพิกถอนใบอนุญาตดำเนินการทดสอบฝีมือคนหางาน

ข้อ ๕ 
การยื่นอุทธรณ์ตามระเบียบนี้ให้ยื่น ณ
สำนักงานเลขานุการรัฐมนตรีกระทรวงแรงงานและสวัสดิการสังคม

ข้อ ๖ 
เมื่อสำนักงานเลขานุการรัฐมนตรี กระทรวงแรงงานและสวัสดิการสังคมได้รับอุทธรณ์แล้ว
ให้ส่งอุทธรณ์พร้อมหลักฐานเอกสารไปยังกรมพัฒนาฝีมือแรงงานเพื่อมอบให้ฝ่ายนิติการ
สำนักงานเลขานุการกรมดำเนินการต่อไป

ข้อ ๗ 
เมื่อฝ่ายนิติการ สำนักงานเลขานุการกรม
กรมพัฒนาฝีมือแรงงานได้รับอุทธรณ์แล้ว ให้ดำเนินการดังต่อไปนี้
(๑) ตรวจอุทธรณ์และหลักฐานเอกสารให้ครบถ้วนถูกต้อง
(๒) กรณีข้อเท็จจริงตามอุทธรณ์ไม่ชัดแจ้ง
หรือพยานหลักฐานไม่เพียงพอที่จะพิจารณาวินิจฉัยเรื่องได้
ให้สอบข้อเท็จจริงหรือรวบรวมพยานหลักฐานเพิ่มเติม
(๓)
สรุปประเด็นและเสนอความเห็นเกี่ยวกับข้ออุทธรณ์แล้วส่งผ่านกองกฎหมายและข้อพิพาทแรงงาน
สำนักงานปลัดกระทรวงแรงงานและสวัสดิการสังคม

ข้อ ๘ 
ให้กองกฎหมายและข้อพิพาทแรงงาน สำนักงานปลัดกระทรวงแรงงานและสวัสดิการสังคม
ตรวจสอบข้อเท็จจริงและพิจารณาเสนอความเห็น
โดยผ่านที่ปรึกษากฎหมายกระทรวงแรงงานและสวัสดิการสังคม เพื่อพิจารณากลั่นกรองก่อนนำเรียนรัฐมนตรีว่าการกระทรวงแรงงานและสวัสดิการสังคมพิจารณา

ข้อ ๙ 
เมื่อรัฐมนตรีว่าการกระทรวงแรงงานและสวัสดิการสังคมได้วินิจฉัยอุทธรณ์แล้ว
ให้กรมพัฒนาฝีมือแรงงานแจ้งผลคำวินิจฉัยอุทธรณ์ให้ผู้อุทธรณ์ทราบ

ข้อ ๑๐ 
ระยะเวลาดำเนินการตามข้อ ๖ ข้อ ๗ และข้อ ๙
ให้ปฏิบัติงานให้แล้วเสร็จภายในสามสิบวันทำการ ทั้งนี้
ไม่รวมถึงระยะเวลาดังต่อไปนี้
(๑) ระยะเวลาที่รอให้ผู้อุทธรณ์นำหลักฐานเอกสารอื่น ๆ
มาเพิ่มเติมประกอบการพิจารณา
(๒)
ระยะเวลาดำเนินการของหน่วยงานที่เกี่ยวข้องให้เจ้าหน้าที่บันทึกระยะเวลาที่รอไว้เป็นหลักฐาน

ข้อ ๑๑ 
ให้อธิบดีกรมพัฒนาฝีมือแรงงานเป็นผู้รักษาการตามระเบียบนี้

ประกาศ ณ วันที่ ๑๓ มกราคม พ.ศ. ๒๕๔๐
สม  ศุภนคร
อธิบดีกรมพัฒนาฝีมือแรงงาน

วิภา/ผู้จัดทำ
๑๓ มกราคม ๒๕๕๕

[๑] ราชกิจจานุเบกษา
เล่ม ๕ ง/ตอนที่ ๕ ง/หน้า ๔๗/๑๖ มกราคม ๒๕๔๐